**Miika Antero Juntunen** (s. 9. lokakuuta 1964 Kemi) on suomalainen pelaajauransa lopettanut jalkapalloilija, pelipaikaltaan keskikenttäpelaaja. Sittemmin Juntunen on muun muassa toiminut AC Oulun ja Oulun Palloseuran managerina. Hän on myös yrittäjä.

Pelaajaura
----------

Juntunen debytoi vuonna 1980 korkeimmalla sarjatasolla 15-vuotiaana Oulun Palloseurassa. 1980-luvulla hän pelasi vuoden Kopareissa, neljä kautta Kemissä ja neljä myös Ilveksessä, missä hän vuonna 1990 voitti Suomen Cupin. Välissä hän kävi myös Ruotsissa Örgrytessä.*lähde?*

Juntunen kuului vuonna 1993 Jazzin mestarijoukkueen runkopelaajiin yhdessä Piracaian, Luiz Antonion ja Antti Sumialan kanssa. Kaudeksi 1994 hän siirtyi Tampereen Pallo-Veikkoihin, missä hän toistamiseen peräkkäin voitti Suomen mestaruuden. TPV:n pudottua liigasta 1995 hän siirtyi Ilvekseen, mutta sekin putosi liigasta heti seuraavalla kaudella. Juntunen siirtyi takaisin TPV:hin, missä hän toimi avainhahmoina seuran noustua takaisin liigaan kaudeksi 1999. Juntunen toimi myös TPV:n toimintaa varten perustetun yhtiön toimitusjohtajana ja huolehti pelaajien hankinnasta. Kauden aikana joukkueessa pelasi peräti 45 eri pelaajaa, valmentaja Jan Mak oli lähtenyt jo ennen kauden alkua, ja uusi valmentaja Ian Crawfordkin lähti elokuussa. Kauden päätteeksi TPV putosi takaisin Ykköseen. Kaudella 2000 hän siirtyi Kotkan TP:n joukkueeseen, joka sekin putosi kauden päätteeksi. Vielä kaudella 2001 hän pelasi liigaa FC Jazzissa. 2001 hän oli merkittävä pelaaja, kun porilaisseura eteni Euroopan kentillä Intertoto-cupissa toiselle kierrokselle.*lähde?*

Olympiamaajoukkueessa Juntunen pelasi urallaan kaksi ottelua. Nuorempien ikäluokkien maajoukkueissa hänellä on tilillään lukuisia otteluita.*lähde?*

Juntusesta sanottua ja pelityyli
--------------------------------

Veikkausliigan verkkonäyttelyn mukaan harva suomalaispelaaja on jakanut mielipiteitä yhtä paljon kuin Miika Juntunen. Hänen taitava pelityylinsä ihastutti katsojia, mutta temperamenttisuuden ja suorapuheisuuden vuoksi hänen välinsä katkesivat moniin valmentajiin. Sivuston mukaan se saattoi olla suurin syy, miksi Juntusen maajoukkueottelut aikuisten tasolla jäivät kahteen olympiajoukkueen peliin. Suorat kommentit erityisesti ottelujen jälkeen aiheuttivat sen, että Juntusen pitkä pelaajaura jää usein niiden varjoon.

Pelaajana Juntuselle sopi parhaiten keskikentän peliä rakentava rooli, jossa hän pääsi pyörittämään joukkueensa peliä ja osallistumaan maalipaikkojen rakentamiseen ja päättämiseen. Veikkausliigan verkkonäyttely kuvaa Juntusta taitavaksi pelaajaksi. Juntusen omasta mielestä hänen ainoa heikkoutensa oli nopeus, jota hän kompensoi kestävyydellä.

Manageri, seurajohtaja valmentaja
---------------------------------

### TPV ja AC Oulu

Juntunen perusti 1997 yhdessä sisarensa aviomiehen Juha Sipilän kanssa TPV Futis Oy:n, jonka omistivat alkuvaiheessa Juntunen, Sipilä ja Tampereen Pallo-Veikot Ry. Seuran toimintaa pyrittiin rahoittamaan urheilukenttien laitavalomainontaan keskittyvällä sivubisneksellä. TPV ry:n johto osti Sipilän ja Juntusen ulos yhtiöstä 1999.

Juntunen oli 2000-luvun alussa vahvasti mukana perustamassa AC Oulua, mutta ajautui myöhemmin erimielisyyksiin muiden seurahenkilöiden kanssa ja lähti seurasta vuonna 2006. Juntusen mukaan hänellä oli saatavia AC Oululta, joten hän vei asian oikeuteen*lähde?*.

### OPS

AC Oulun jälkeen Juntunen toimi Oulun Palloseuran managerina. Juntusen aikana OPS nousi Ykköseen vuosina 2009 ja 2016 ja sijoittui vuonna 2011 Ykkösessä toiseksi. Juntusella oli usein kiistaa Palloliiton kanssa, esimerkiksi vuonna 2018 OPS:lta evätyn Ykkösen lisenssin vuoksi.

Kaudella 2013 Juntunen sai pitkän toimitsijakiellon tarjottuaan pisterahoja samalla sarjatasolla pelaavan AC Kajaanin pelaajille.

Juntusen johtama OPS purki serbialaispelaajien Ivica Milutinovićin ja Vladimir Nikitovićin sopimukset yksipuolisesti syksyllä 2015. Pelaajat myös väittivät Juntusen pakottaneen heidät pelaamaan loukkaantuneina, ja he nostivat OPS:aa vastaan kanteen. Asiassa päädyttiin sovintoon, joka maksoi OPS:lle yli 12 000 euroa.

Juntusella oli kiistaa myös brasilialaispelaajien Adson Alves Da Silvan ja Vinicius Frassonin kanssa. Rovaniemen hovioikeus määräsi joulukuussa 2017 OPS:n maksamaan pelaajille korvauksia työsopimusten perusteettomasta päättämisestä. Oikeudenkäyntikuluineen lähes 50 000 euron summa oli elokuussa 2020 edelleen maksamatta.

### KPV

Ykkösessä pelaava Kokkolan Pallo-Veikot nimesi Juntusen päävalmentajakseen 3. elokuuta 2020. Juntunen kuitenkin jätti tehtävänsä jo 13. elokuuta, kun hän oli ehtinyt valmentaa joukkuetta vain kahdessa ottelussa. KPV:n mukaan "manageri Matti Laitinen ja koko KPV:n edustusjoukkue olivat yllättyneitä Juntusen palkkaamisen aiheuttamasta kohusta, ja lopulta paineet kasvoivat liian suuriksi".. *Helsingin Sanomat* väitti jutussaan Juntusen vetäneen harjoituksissa *kuka pelkää mustaa miestä* -leikkiä, jossa aloittanut pelaaja olisi ollut tummaihoinen. KPV:n johto kuitenkin kielsi kyseistä tapahtuneen. KPV kuitenkin päätyi erottamaan Juntusen 13. elokuuta.

Yrittäjyys ja talousrikokset
----------------------------

Vuodesta 1996 lähtien Miika Juntusella on ollut Markkinointi Miika Juntunen Oy -niminen yritys. Yhtiön toinen vastuuhenkilö on Kirsi Maria Juntunen. Yrityksen toimialana on mainostilan ja mainossopimusten välitys ja vuokraus sekä yleisagentuuritoiminta.

Juntunen tuomittiin toukokuussa 2019 Oulun käräjäoikeudessa yhdeksän kuukauden ehdolliseen vankeusrangaistukseen törkeästä kirjanpitorikoksesta ja törkeästä veropetoksesta. Juntusen yhtiö jätti kirjaamatta yhtiön provisiopalkkioita vuosilta 2012–2013. Kirjaamatta jätetty summa oli yli 300 000 euroa. Tuomio pysyi hovioikeudessa. Juntunen haki muutosta tuomioon korkeimmasta oikeudesta. Korkein oikeus kumosi tuomion huhtikuussa 2021 ja määräsi asian uudelleen Rovaniemen hovioikeuden käsittelyyn, joka alensi tuomion huhtikuussa 2022 yhdeksästä kuuteen kuukauteen.

Yksityiselämä
-------------

Juntusen isoisä Väinö Antti Juntunen (1895–1960) toimi Kolarin ja Kiimingin kirkkoherrana ja oli vuonna 1934 perustamassa vanhoillislestadiolaisista eronnutta Rauhan sana -liikettä. Miika Juntusen poika Matias Juntunenkin (s. 1992) on jalkapalloilija, samoin oli nuorempi poika Joona Juntunen (2002–2023), joka kuoli auto-onnettomuudessa keväällä 2023. Juntusen sisko Minna-Maaria Sipilä (o.s. Juntunen) on naimisissa Suomen entisen pääministerin Juha Sipilän kanssa.

Lähteet
-------

1. 1 2 3 4  Veikkausliigan verkkonäyttely – pelaajat: Miika Juntunen *Urheilumuseo.fi*.  Arkistoitu 14.9.2017. Viitattu 14.9.2017.
2. ↑  Vehviläinen, Mikko: Miika Juntunen muistelee FC Jazz -aikojaan lämmöllä: "Juoksimme Tenun kanssa kahdeksikkoa maajoukkuemiehen ympärillä" *Satakunnan Kansa*.  21.8.2018. Viitattu 17.8.2020. [vanhentunut linkki]
3. ↑  Kanerva, Juha: Markkinointi Miika Juntunen Oy *Finder*. Viitattu 9.9.2017.
4. ↑  Nevala, Kai: Miika Juntunen - herra puhemies  26.4.2012. Kaleva. Viitattu 14.9.2017.
5. 1 2  Hänninen, Jyri: Liikemies Juha Sipilä toi yritysmaailman johtamisopit politiikkaan  25.10.2015. Yleisradio. Viitattu 9.7.2017.
6. 1 2 3  Kanerva, Juha: Juha Sipilällä ja Miika Juntusella oli kunnianhimoinen futissuunnitelma – rahavuoret jäivät kuitenkin saamatta  8.7.2017. Ilta-Sanomat. Viitattu 9.7.2017.
7. 1 2 3 4 5  Pajala, Mikko: KPV esitti vuoden odottamattomimman valmentajauutisen: uusi päävalmentaja on jalkapallokenttien kulttihahmo Miika Juntunen *Helsingin Sanomat*.  3.8.2020. Viitattu 3.8.2020.
8. ↑  Liimatta, Ville: Oulu sai derbynsä takaisin – OPS:n Miika Juntunen: "Välillä tullaan aukomaan päätä" *Suomifutis.com*.  17.5.2017. Viitattu 15.7.2017.
9. ↑  Peltonen, Heidi: OPS:n Miika Juntunen vaihtaa Oulun Kokkolaan – aloittaa KPV:n päävalmentajana *Kaleva*.  3.8.2020. Viitattu 4.8.2020.
10. ↑  Holopainen, Heini: KPV vaihtoi Jani Uotisen Miika Juntuseen *Yle*.  3.8.2020. Viitattu 3.8.2020.
11. ↑  Pitkänen, Henri: Ulkopuolinen paine yllätti kokkolalaiset – Miika Juntunen jättää KPV:n vain viikon pestin jälkeen: "Paineet kasvoivat liian suuriksi" *Yle*.  13.8.2020. Viitattu 13.8.2020.
12. ↑  Miika Juntunen sivuun KPV:stä *Iltalehti*. Viitattu 13.8.2020.
13. ↑  Markkinointi Miika Juntunen Oy *Finder*. Viitattu 10.9.2017.
14. ↑  Markkinointi Miika Juntunen Oy Kauppalehti. Viitattu 10.9.2017.
15. ↑  Miika Juntunen sai vankeusrangaistuksen törkeistä talousrikoksista *iltalehti.fi*. Viitattu 8.5.2019.
16. ↑  Oululaisen jalkapallopersoona Miika Juntusen talousrikostuomio pysyi hovissa, Kaleva 18.3.2020
17. ↑  Pitkä oikeustaistelu sai uuden käänteen – Miika Juntusen tuomio aleni hovissa *www.iltalehti.fi*. Viitattu 14.4.2022.
18. ↑  Väinö Antti Juntunen *Geni.com*. Viitattu 9.7.2017.  (englanniksi)
19. ↑  Matias Juntunen Transfermarkt.com. Viitattu 9.7.2017.
20. ↑  Jalkapallolegenda Miika Juntusen perheen suuri suru: Joona-poika menehtyi 21-vuotiaana *www.is.fi*. Viitattu 15.5.2023.

Aiheesta muualla
----------------

* Sitaatteja aiheesta **Miika Juntunen** Wikisitaateissa
* Miika Juntunen Veikkausliigan 20-vuotisjuhlanäyttelyssä (Arkistoitu – Internet Archive)
* Veikkausliiga, Viikon kasvo: Miika Juntunen –TPV:n kokenut monitoimikone (Arkistoitu – Internet Archive)